recursal/SuperWikiNEXT-32B huggingface dataset:
**נמל התעופה אינסברוק** הוא שדה תעופה בין-לאומי, הממוקם בעיר אינסברוק, בירת מדינת טירול שבאוסטריה. עקב מיקומו בעמק בלב רכס הרי האלפים הוא ידוע בנוף המרהיב הנשקף סביבו ובקשיי הטיסה אליו וממנו.

נמל התעופה
----------

נמל התעופה נפתח ב-1925. הוא שוכן בפאתיה המערביים של אינסברוק, על גדת הנהר אין, בגובה של 581 מטר מעל פני הים.

בנמל נמצאים טרמינל נוסעים אחד ללא גשרי עלייה למטוס, רחבות חנייה אחדות ומסלול טיסה בודד באורך של 2,000 מטר. מסלולי ההסעה בו קצרים ומצריכים את המטוסים שפניהם להמראה לנסוע על חלק ממסלול הטיסה עד סופו ולהסתובב שם לקראת ההמראה. הנמל מסוגל לקלוט מטוסי נוסעים עד לגודל של בואינג 767.

ההרים המקיפים את הנמל ומשטר הרוחות ביניהם יוצרים קשיים משמעותיים בגישה אל הנמל ובהמראה ממנו. עקב כך הוא מוגדר כנמל תעופה בקטגוריה C וטייסים נדרשים לעבור הכשרה מיוחדת לקראת הפעולה בו. כמו כן דגמי המטוסים המורשים לפעול בנמל הוא מוגבל. בשנת 1972 התרסק מטוס מנהלים שווייצרי שהגיע מבריטניה במהלך גישה לנחיתה בנמל ושני יושביו נספו.

גישת כלי טיס אל מסלול הטיסה בנמל ממזרח כרוכה במעבר בגובה נמוך מעל מרכזה של אינסברוק.

הטרמינל בנמל נחנך לקראת אולימפיאדת החורף 1964 שנערכה באינסברוק. בשנת 2017 הוכרז על כוונה להחליפו בטרמינל חדש ומודרני.

פעילות
------

כ-15 חברות תעופה פועלות בנמל. פועלים אליו וממנו קווי טיסה קבועים אל בירת אוסטריה וינה ולגרמניה, בריטניה והולנד. בנוסף נערכות אליו טיסות עונתיות רבות מהמדינות שנזכרו וכן מפינלנד, שוודיה, דנמרק, בלגיה, לוקסמבורג, איטליה, יוון, ספרד וישראל. בחודשי החורף מתגברת הפעילות בנמל לרגל בואם של תיירים רבים המבקשים לעסוק בספורט חורף באזור.

מספר הנוסעים העוברים בנמל נמצא בעלייה עקבית מאז 2005 ובשנת 2019 הגיע לשיא שנתי של 1,144,471. לאחר מכן צנח מספר הנוסעים עקב מגפת הקורונה.

קישורים חיצוניים
----------------

* 

* אתר האינטרנט הרשמי של נמל התעופה אינסברוק (בגרמנית ובאנגלית)

ויקישיתוף מדיה וקבצים בנושא **נמל התעופה אינסברוק** בוויקישיתוף
* היסטוריה של הנמל (בגרמנית)
* סרטון על טיסה מנמל התעופה, באתר יוטיוב

הערות שוליים
------------

1. ↑  מקור: אתר Aviation Safety Network.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4809844-9
* VIAF: 244312070
* WorldCat: viaf-244312070

 |
**לורי הקוקוס** (שם מדעי: *Trichoglossus haematodus*) הוא מין תוכי ממשפחת הדרראים ושבט הלוריים החי בטבע באינדונזיה ובגינאה החדשה. תוכי זה נצפה לראשונה ב-1758 בידי החוקר האנגלי ג'ורג' אדוארדס על סמך דגימות מהאי אמבון והוא תואר ב-1771 בידי קארולוס לינאוס כששם המין משמעו: "בעל לשון אדומה". בעבר הוא נחשב לתת-מין של לורי הקשת אך לצד מינים נוספים הופרד.

מאפיינים
--------

אורך הלורי הוא כ-25-30 ס"מ, משקלו כ-109–137 גרם והוא בעל גוונים עזים של ירוק, אדום, צהוב וכחול המזכירים מעט את לורי הקשת. הוא בעל מקור אדום או כתום, ראש כחול והצוואר חום. העורף צהוב ורוב הגוף ירוק עז, החזה אדום ומפוספס בכחול-שחור ותחילת הרגליים צהובות לסירוגין. הזנב ירוק והקצוות ירוקים-צהובים והעיניים אדומות. מקור הלורי מותאם לליקוט צוף מפרחים ויש לו לשון ארוכה בהתאם.

שני הזוויגים דומים מאוד בגודלם ומראם. הם מונוגמיים ומטילים 2 ביצים פעם או פעמיים בשנה, לרוב בין יולי לדצמבר.

הלורי חי בטבע באיי אינדונזיה וגינאה החדשה במגוון בתי גידול בגבעות מיוערות, יערות מנגרובים, יערות גשם טרופיים, ביצות, סוואנה טרופית וכן בקרבת פרדסים ופארקים והוא מצוי עד לגובה 2,440 מטר.

הלורים ניזונים בעיקר מצוף ואבקה, אך גם את הפרחים עצמם וכן זרעים, פירות, פירות יער, חרקים בוגרים וזחלים.

### תת-מינים

* T. h. haematodus
* T. h. massena
* T. h. nesophilus
* T. h. flavicans
* T. h. deplanchii
* T. h. nigrogularis

קישורים חיצוניים
----------------

ויקישיתוף מדיה וקבצים בנושא **לורי הקוקוס** בוויקישיתוף
* לורי הקוקוס, באתר ITIS (באנגלית)
* לורי הקוקוס, באתר NCBI (באנגלית)
* לורי הקוקוס, באתר Animal Diversity Web (באנגלית)
* לורי הקוקוס, באתר GBIF (באנגלית)

הערות שוליים
------------

1. ↑  לורי הקוקוס באתר הרשימה האדומה של IUCN
**אינדוהיוס** (שם מדעי: ***Indohyus***) הוא סוג נכחד של מכפיל פרסה קדום שחי במהלך האאוקן של אסיה וייתכן שהיה מאבותיהם של הלווייתנאים. המאובנים שלו התגלו בחבל קשמיר בהודו שלמורדות הרי ההימלאיה סביב שנות ה-70. הוא קיבל את שמו ב-1971 ונקרא עקב הימצאותו בהודו (מילולית: "חזיר הודי"). סוג זה הכיל 2 מינים: *Indohyus indirae* שהוגדר ב-1971 ו-*Indohyus major*, שהוגדר ב-1987.

מאפיינים
--------

האינדוהיוס היה יונק קטן בגודל של ראקון או של חתול בית במשקל 10 קילוגרם. הוא דמה במראהו לאיילוניים, ובעיקר למין איילון המים המצוי זמן רב יחסית מתחת למים ובעל יכולת לצלול מעט זמן. הוא היה קרוב מעט להיפופוטמיים, אשר התפתחו מאב קדמון משותף אך רק לפני 15 מיליון שנה וכן ללווייתנים. המבנה של עצמותיו הדחוסות התאים ליונקי מים שונים כמו לווייתנים וכלבי ים. עם זאת רגליו היו דקות מאוד ובעלות פרסות ולא יכלו לעזור לו לשחות לזמן רב. הוא היה בעל זנב רחב שאולי שימש כהגה במים.

החוקר שסיווג את האינדוהיוס, הנס תייאסן (אנ') מצא דמיון בין מבנה עצם הרקה שלו לבין הפקיצטוס, כך שהאוזן שלו הותאמה לצלילה. מבנה זה גם מקשר ביניהם ומציג את הקשר בין מכפילי הפרסה ללווייתנים הקדומים.

הוא היה יונק חצי מימי, שאף על פי שרוב הלווייתנים הם טורפים הוא עצמו היה צמחוני בהתאם למבנה שיניו.

קישורים חיצוניים
----------------

ויקישיתוף מדיה וקבצים בנושא **אינדוהיוס** בוויקישיתוף
* אינדוהיוס, באתר האנציקלופדיה של החיים (באנגלית)
* אינדוהיוס, באתר GBIF (באנגלית)
* האם התגלתה החוליה החסרה של הלווייתנים או ההיפופוטמים או שניהם? באתר עולם אחר
**א-רָשִׁיד בֶּן עָלִי אֶל-שָׁרִיף, סולטאן מרוקו** (בערבית: **الرَّشيدُ بْن عَلِيُّ الشَّرِيفِ**;‏ 1631 – 9 באפריל 1672), מוכר גם בשם **מוּלַאָי א-רָשִׁיד**, היה הראשון בשליטי מרוקו מהשושלת העלווית. הוא הוכרז כסולטאן מרוקו בתאפילאלת בשנת 1630 ועם הזמן כבש את כלל מרוקו מידי השושלת הסעדית. אחיו, אסמאעיל, מלך מרוקו, היה מבין החשובים בשליטי האומה.

ביוגרפיה
--------

בשנת 1664 ירש מולאי א-רשיד את מקומו של אחיו מוחמד אשר ניסה במשך 30 שנה לבסס את הנסיכות העלווית בתאפילאלת (צפון מזרח מרוקו). א-רשיד נעזר בשכירי חרב ערבים וברבריים כדי לחזק את שלטונו במזרח.

הוא הקים בירה זמנית בתאזה, שבהרי הריף, המשקיפים על המישור האטלנטי. בשנת 1666 צבא א-רשיד כבש את פאס, בירת השושלת הסעדית אשר שלטה במרוקו. א-ראשיד הכריז על עצמו כסולטאן ובכך הקים רשמית את השושלת העלווית.

מפאס המשיך לכבוש חבלי ארץ בצפון המדינה, בזז והחריב את ישובי השושלת הסעדית, וכבש את השליטה בחוף האוקיינוס האטלנטי של מרוקו מידי המעצמות האירופאיות שניסו להתיישב בו. בנקודה זאת, א-רשיד פנה לכיוון דרום מערב. בשנת 1669 הוא כבש את מרקש, את אזור סוס ואת הרי אטלס הדרומיים, באמצעות לחימה אכזרית נגד השבטים ונגד הסעדים, במטרה ליצור ממשל ריכוזי יציב.

א - רשיד נפטר בשנת 1672 בבירתו מרקש לאחר שנפל מסוסו, ולא הספיק לאחד את כל ממלכת מרוקו תחת שלטונו. במותו הוריש לאחיו אסמאעיל את סמכויות השלטון במדינה המאוחדת ומנע התפשטות אירופאית בחופי האוקיינוס האטלנטי.

קישורים חיצוניים
----------------

ויקישיתוף מדיה וקבצים בנושא **א-רשיד, סולטאן מרוקו** בוויקישיתוף
* א-רשיד, סולטאן מרוקו, באתר אנציקלופדיה בריטניקה (באנגלית)
* א-רשיד, סולטאן מרוקו, באתר המוזיאון הבריטי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267089705171
* GND: 1011972093
* ISNI: 0000 0000 6699 8660
* LCCN: n85053635
* TDVİA: mevlay-resid
* VIAF: 30961462
* WorldCat: lccn-n85053635

 |
**ליובו ווצ'קוביץ'** (בסרבית: **Љубо Вучковић**‏; 22 בינואר 1915 – 7 ביולי 1976) היה גנרל יוגוסלבי אשר פיקד על כוחות בצבא השחרור העממי של יוגוסלביה במהלך מלחמת העולם השנייה. לאחר המלחמה כיהן כראש המטה הכללי היוגוסלבי בין 1955-1961.

ביוגרפיה
--------

ווצ'קוביץ' נולד ב-22 בינואר 1915 בכפר לובוטיניה שליד צטיניה. ב-1930 הוא החל ללמוד כצוער באקדמיה הצבאית בבלגרד, וב-1935 סיים את לימודיו והחל לשרת בצבא יוגוסלביה בדרגת לוטננט משנה. במהלך פלישת מדינות הציר ליוגוסלביה באפריל 1941, שרת ווצ'קוביץ' כמפקד פלוגה בחזית אגם שקודרה. הוא נפל בשבי האיטלקים, אך הצליח להימלט מהשבי. הוא הצליח הגיע למוסטאר, אך שם הוכנס למעצר בידי האוסטאשה. הוא הצליח להימלט גם מכלא זה, והצטרף אל הפרטיזנים של טיטו.

ביוני 1942 הוא מונה למפקד הגדוד ה-1 של בריגדת הסער הפרטיזנית ה-4 (מונטנגרו). יחד עם הגדוד, הוא השתתף במבצע לפיצוץ מסילת הרכבת סרייבו-מוסטאר, ובכיבוש העיר קופרס שבבוסניה. לאחר כיבוש העיר, הוא הועבר לפקד על הבריגדה הדלמטית ה-2. זמן קצר לאחר מכן, הבריגדה נאלצה להתגונן כנגד כוחות מדינות הציר שפתחו במבצע שחור, במטרה להשמיד את הפרטיזנים. בסתיו 1943, הכוחות שבפיקודו פלשו למונטנגרו, וכבשו את קולאשין. בדצמבר של אותה שנה הוא קודם לתפקיד מפקד הדיוויזיה הפרולטרית ה-2 ויחד עמה פלש לסרביה וכבש שטחים ממנה. בספטמבר 1944 הוא הועבר לפקד על הקורפוס הסרבי ה-13 ויחד עמו השתתף בשחרור שאר הארץ. לקראת סוף המלחמה, הוא מונה לראש מטה הארמייה ה-2.

ב-1946 נשלח ווצ'קוביץ' למוסקבה ולמד באקדמיה הצבאית וורשילוב. ב-29 באפריל 1955 הוא מונה לראש המטה הכללי היוגוסלבי, וכיהן בתפקיד עד 16 ביוני 1961. לאחר מכן שימש כמפקד האקדמיה הצבאית בבלגרד עד 1967. הוא נפטר ב-7 ביולי 1976.

קישורים חיצוניים
----------------

* ליובו ווצ'קוביץ' באתר הגנרלים של מלחמת העולם השנייה
אלחוטאי בבאלי"ש נושא על גבו מ.ק. 91 מוגבר מוצפן במהלך תרגיל לש"ב.
**מ.ק. 91** הוא השם שניתן בצה"ל למכשיר קשר דיגיטלי נייד מדגם PRC 80 מתוצרת תדיראן המשדר שמע באפנון תדר, (FM) בתחום התג"מ (תדר גבוה מאוד) (VHF).

המכשיר משמש בצה"ל כ-30 שנה, והחליף את מ.ק. 77 המיושן, שנחשב לאמין מאוד ועמיד בתנאי סביבה קשים. הרצון להחליף את מ.ק 77 נולד בשנות ה-80.
מ.ק 91 הוא מודולרי וניתן להפריד בו בין מכלול הרדיו לבין מכלול השמע. היתרון בכך הוא שבמקרה של תקלה רק באחד המכלולים, ניתן להחליף אותו באחר. כמו כן, ניתן לחבר מצפין בין שני המכלולים.

היסטוריה
--------

פיתוח המכשיר החל ב-1976 על ידי חטיבת הקשר של חברת תדיראן (שלימים הפכה לתדיראן קשר) ופיתוחו נמשך כ-8 שנים. בתחילה כונה "שמיר" על שמו של יצחק שמיר שהיה ראש הממשלה בזמן הפיתוח, ולאחר מכן כונה "בית היוצר". בתחילת שנות ה-90 החלה הצטיידות של צה"ל במכשיר הקשר הזה, אך מסיבות תקציביות הופסקה רכישתו. לאחר כמה שנים צה"ל החל להצטייד שוב במכשיר זה בצורה הדרגתית, ובשנת 2009 הוא החליף רשמית את מ.ק 77.

פרטים טכניים
------------

| מאפיינים |
| --- |
| חברה | תדיראן קשר |
| כמות תדרים | 2320 |
| טווח תדרים | 30:00-87:975 מגה-הרץ |
| כמות ערוצים | 11 |
| טווח מרחבי | 15 ק"מ (ללא מגבר)  30 ק"מ עם מגבר |
| הספק שידור | 0.25 עד 4 וואט (ללא מגבר)  20 וואט עם מגבר |
| ספק כוח | סוללה חשמלית מסוג ליתיום 12 וולט. ניתן לשים 2 סוללות במארז. |
| אנטנה | "לונג": אנטנה מתקפלת בעלת 7 חוליות בעלת מיגון
AT-988 - "שורט" - אנטנה קצרה וגמישה |
| משקל | 9.10 ק"ג |

### סוללה חשמלית

מתח: הסוללה למכשיר היא 12 וולט ליתיום או ניקל קדמיום, ויש להכניס שתי יחידות לבית הסוללה - אחת מחוברת למכשיר והשנייה כעתודה וכייצוב לסוללה המחוברת. טעות נפוצה היא להכניס סוללה אחת כפולה ברוחבה המספיקה ליותר זמן שימוש, אך מיועדת למגבר ולא למ.ק. 91 עצמו.

### אנטנה

ניתן לחבר כמה סוגים של אנטנות למכשיר. הנפוצה שבהן היא זו המכונה "לונג", המורכבת ממספר חוליות המשתלבות לאנטנת שוט באורך 291 ס"מ לאחר חיבור בית אנטנה קשיח, לא כולל מתאם תפוח. אנטנות אלה מצופות גומי בשתי החוליות העליונות על מנת להגן על נושא המכשיר מפני התחשמלות כאשר משתמשים במכשיר בקרבת קווי חשמל של מתח גבוה. אנטנה נפוצה נוספת מכונה "שורט" 988 שהיא אנטנה קצרה וגמישה המיועדת למשל ללוחמה בשטחים בנויים ותעלות. לאנטנה זו טווח שידור קטן יותר. טעות נפוצה היא לחבר את אנטנה AT-892 שאינה אופטימלית למ.ק. 91.

### אביזרי דיבור ושמע

ניתן לחבר למ.ק. 91 מגוון מערכות דיבור, אשר הנפוצה שבהן היא מערכת דיבור בצורת אפרכסת המכילה מיקרופון ואוזניה. כמו כן, ניתן לחבר רמקול רמ"ק 108 ליעילות במצב נייח. כמו כן ניתן לחבר אליה קופסת פיקוד ק"פ 1690 ולשליטה בערוצים ובמצבי הצפנה.

### גרסה לרכב

הגרסה המושאת נקראת מ.ק 93. ניתן להשתמש במכלול הרדיו, אך נדרש מכלול שמע ייעודי. מתחבר אל רכב כמכשיר קשר קבוע, באמצעות מתאם ייעודי. המתאם מספק למכשיר מתח חשמלי קבוע ממצבר הרכב. אל מ.ק 93 מחברים רמקול רמ"ק 454 המאפשר לשמוע את השידור ברשת הקשר, ומתאם אנטנה המאפשר לחבר את המכשיר לאנטנה קבועה המותקנת על הרכב.

### מגבר

ניתן לחבר אל מ.ק. 91 מגבר בעזרת כבל קואקסיאלי שמגביר את הספק השידור עד ל-20 וואט.

קישורים חיצוניים
----------------

* PRC80 המיוצר ברישיון על ידי חברת SAIT הבלגית
* PRC80, באתר bw-funk.de (בגרמנית)

הערות שוליים
------------

1. ↑  מ.ק. - מכשיר קשר
2. ↑  אנשיל פפר, מ"ק 77 יוצא משירות: חדל קשקשת ברשת, באתר הארץ, 5 באוגוסט 2009
**מאטו** (בקטלונית: **Mató**) היא גבינה טרייה של המטבח הקטלוני העשויה מחלב כבשים או עיזים, ללא תוספת מלח.

היא מוגשת בדרך כלל עם דבש, כקינוח קטלוני מסורתי וסמל המכונה mel i mató.

תיאור ומקור
-----------

מאטו היא גבינת מי גבינה הדומה לגרסאות לא תעשייתיות של הגבינות הטריות הידועות כברול (Brull) במאסטרט, פורטס דה בסייט ובדרום טרס דה ל'אברה וכברוסט (Brossat) באנדורה, פאלארס, מנורקה, מיורקה ו. חלקים מאוקסיטניה, וכן הברוציו (Brocciu) בקורסיקה וסוגים אחרים של גבינת קווארק כמו ריקוטה האיטלקית .

המאטו מהכפרים הסמוכים להר מונטסראט, כגון Ullastrell ו- Marganell,  מפורסמת למדי.

Mató מוזכר ספר ה-Llibre de Sent Soví (ספר בישול מימי הביניים), ספר בישול קטלאני מהמאה ה-14, כמו גם במזמור חג המולד המקומי של "הבן של האמא" (El Noi de la Mare) הגבינה הייתה מאוד פופולרית במהלך ימי הביניים, כאשר נצרכה ללא תוספת או מבושת עם פרחים תפוזים. 

היא יוצרה בעבודת יד על ידי הרתחת החלב וקרישתו עם אלמנט צמחי כמו פרח מסוג הגדילן (Cynara cardunculus), מיץ לימון או אלמנט מן החי (אנזים הגבנה). המוצר שמתקבל מסונן דרך בד במיכלי נצרים או קנים. כך מתקבלת עיסה לבנה, מעט מתוקה, עקב השפעת ריכוז הלקטוז שבחלב.

ייצור תעשייתי משתמש באותו עיקרון פיסיקלי-כימי אך נעשה שימוש בחלב מפוסטר ומיכלי נירוסטה בעלי קיבולת גדולה.

מאטו נצרך כקינוח. אפשר לפזר עליו סוכר, אם כי הדרך המסורתית ביותר היא זו שמשתמשת בדבש כדי להמתיק אותו. היא משמשת גם כמרכיב במוצרים מסוימים כמו עוגת קוטג' (Greixonera de Brossat), וכן בהכנת עוגה כמו קוק דה ברוסאט (coc de brossat).

ראו גם
------

* סמלים קטלאניים

הערות שוליים
------------

קישורים חיצוניים
----------------

* 



1. ↑  La fabricació industrial del formatge - XTEC
2. ↑  Dolors Ponsati, Ramon Clotet i Ballús, Josep Mestres, *La problemàtica dels formatges de xerigot a Catalunya: brossat, mató, recuit.* In Quaderns agraris, 25 December 1999
3. ↑  El Parlar Catinenc
4. ↑  Brossat - Andorra
5. 1 2  Marganell Town Hall page (אורכב 13.02.2015 בארכיון Wayback Machine)
6. ↑  Mató de Montserrat
7. ↑  Vicent Canet. *Mató, un producte típic català.* In La Vanguardia, 16 April 2006
**אלכסנדר יבסייביץ' (סשה) קלנטירסקי** (ברוסית: **Александр Евсеевич Калантырский**;‏1941 – 19 בינואר 2022) היה מהנדס ישראלי-רוסי ששימש בתפקיד מפתח בבנייתו של "הסרקופג", כיפת הבטון שנוצקה מעל הכור הגרעיני הדולף באסון צ'רנוביל. לאחר עלייתו לישראל כיהן קלנטירסקי כיושב ראש עמותת "ברית ליקווידטורים צ'רנוביל" שפעלה לקידום זכויותיהם של העוסקים במלאכת איטום הכור ונטרולו.

ביוגרפיה
--------

קלנטירסקי נולד במוסקבה.

בעת מלחמת העולם השנייה התגורר עם משפחתו בכפר בבשקורטוסטן, ולאחר תום המלחמה שבו לביתם במוסקבה. את לימודיו עשה במכון להנדסה ובנייה, ולאחר מכן השתלב במכון קורצ'טוב, שהיה אז מכון מחקר ופיתוח מוביל בתחום האנרגיה האטומית בברית המועצות.

### פעילותו באסון צ'רנוביל

ב-26 באפריל 1986, יום אסון צ'רנוביל, סייר קלנטירסקי בין אתרי בנייה במוסקבה. כאשר שב למשרדו התקשר אליו אחד מחבריו ועדכן אותו בפרטי האירוע. לאחר כשבועיים, הוטלה על קלנטירסקי ומשרדו הקמתה של כיפת בטון גדולה שתכסה את הכור הדולף ותבלום את התפשטות הקרינה.

בין החודשים יוני ונובמבר 1986 עבדו (באופן כולל) תחת שרביטו של קלנטירסקי כ-10,000 פועלים ב-12 מחלקות, אשר עבדו שבעה ימים בשבוע, ללא חופשות. על תפקידו, כך סיפר, נאבקו עשרות אנשים, וזאת מתוך תחושת פטריוטיות. העוסקים במלאכת איטום הכור ונטרולו כונו "ליקווידטורים" (ברוסית: ликвида́торы). קלנטירסקי תיאר את החוויה באזור מוכה האסון: "כשנמצאים הרבה זמן באזור של קרינה מרגישים את זה בפה. טעם של ברזל". אכן, התברר כי קלנטירסקי ספג רמות קרינה גבוהות, מעבר למותר, אך לא ביקש שחרור מהמשימה. בשלב מסוים לקה בדימום פנימי ואושפז בבית חולים במוסקבה, ולמשך שארית חייו סבל מהפרעת קצב. עם זאת, לא סבל ממחלת הסרטן, בניגוד לרבים מהליקווידטורים.

### העלייה לישראל ושארית חייו

בשנת 1992 עלה קלנטירסקי לישראל עם רעייתו ז'נטה ושתי בנותיהם והמשפחה התיישבה בעיר בת ים. למרות השכלתו וניסיונו, וכמו רבים מהעולים באותן שנים, לא מצא קלנטירסקי עבודה כמהנדס והועסק בעבודות שונות. הוא עמד בראש עמותת "ברית ליקווידטורים צ'רנוביל" המאגדת כ-1,400 ליקווידטורים שעלו מברית המועצות לשעבר וחיים בישראל. במסגרת פעילותו בעמותה, נלחם למתן מעמד רשמי לליקווידטורים ולהעברת סיוע כספי עבורם, מאבק שצלח וסיומו בחקיקת "חוק המסייעים לנטרול תוצאות אסון צ'רנוביל, התשס"א–2001", פרי הצעתו של חבר הכנסת יורי שטרן. כמו כן, נאבק בסירוב של חברות הביטוח בישראל לבטח את חיי הליקווידטורים, ופעל למען ביטוחם בחברת הביטוח הממשלתית ענבל, יחד עם חברת הכנסת קסניה סבטלובה.

בשנת 2016 שב קלנטירסקי לראשונה לאזור האסון יחד עם הרופאה פולינה פולסקי וצוות חדשות. הוא הלך לעולמו בינואר 2022, לאחר שלקה בשבץ, ונטמן בבית העלמין ירקון.

לקריאה נוספת
------------

* **חוק המסייעים לנטרול תוצאות אסון צ'רנוביל, התשס"א–2001**

הערות שוליים
------------

1. 1 2  David Horowitz, Alexander Kalantyrsky, leader in Israel of ‘liquidators’ who battled Chernobyl, dies, Times of Israel, ‏20 בינואר 2022
2. 1 2 3  אלי אשכנזי‏, המהנדס שנלחם בגופו באסון בצ'רנוביל ולמען ההכרה בנפגעים, באתר וואלה!‏, 22 בינואר 2022
3. 1 2 3 4 5  מריאנה בננסון, דב גיל הר‏, האנשים שהצילו את העולם, באתר וואלה!‏, 13 באפריל 2016
4. ↑  כאן 11, נפרדים מגיבור: המהנדס שהציל את אירופה מאסון צ'רנוביל הלך לעולמו, באתר יוטיוב, ‏22 בינואר 2022
5. ↑  דוד טברסקי, ‏אלכסנדר קלניטרסקי, האיש שאטם את הגג של הכור בצ'רנוביל, הלך לעולמו, באתר דבר העובדים בארץ ישראל, 20 בינואר 2022
**Chromebit** הוא דונגל שמריץ את מערכת ההפעלה של גוגל Chrome OS. כאשר מחובר הדונגל באמצעות חיבור HDMI, הוא משוקף על המסך מחשב אישי. כמו כן הוא מאפשר הוספת עכבר ומקלדת בחיבור אלחוטי מסוג Wi-Fi או Bluetooth. המוצר הושק בסוף מרץ 2015 והחל להישלח לצרכנים בנובמבר אותה שנה.

שימושיות
--------

Chromebit מריץ באמצעות חיבור HDMI את מערכת ההפעלה הקניינית Chrome OS על כל צג מכשיר שאליו הוא מחובר. מערכת ההפעלה הזו תומכת לרוב ביישומים מסוג אחד, דפדפנים, תוך הסתמכות רבה על חיבור לאינטרנט לצורך אחסון נתונים.

ל-Chromebit דמיון שטחי ל-Chromecast, אך בעוד ה-Chromecast מיועד להציג תמונות על טלוויזיות או מסך גדול אחר, ה-Chromebit משמש כמחשב אישי. המכשיר מתחרה בעיקר נגד הIntel Compute Stick, שמציע חיבור למערכת ההפעלה Windows 8.1 ואובונטו.

טכנולוגיה
---------

במפרט, דומה ה-Chromebit למחשבי הכרומבוק. הוא כולל Wi Fi בתקן 802.11, Bluetooth 4.0 ואף יציאת USB 2.0 בקצה אחד.

ראו גם
------

* Chromebook
* מחשוב ענן

קישורים חיצוניים
----------------

ויקישיתוף מדיה וקבצים בנושא **Chromebit** בוויקישיתוף

הערות שוליים
------------

1. ↑  צחי הופמן, ‏הכירו את הכרומביט של גוגל: מחשב זעיר לחיבור לטלוויזיה, באתר גלובס, 1 באפריל 2015
2. ↑  Chrome OS is here to stay, The Keyword, Hiroshi Lockheimer, 2 Nov 2015
3. ↑  Google's Chromebit Turns Any TV Into a Chrome PC for Under $100, GIZMODO, Sean Hollister, 31/03/2015
4. ↑  Google Chromebit packs an entire Chrome OS computer into an HDMI stick, androidcentral, Derek Kessler, 31 mar 2015]
5. ↑   Google debuts the Chromebit, a Chromebook dongle for under $100], Mashable
**דני (דניאל) גימשי** (נולד ב-1950) הוא קרימינולוג ישראלי המכהן כפרופסור וראש החטיבה לקרימינולוגיה ואכיפת החוק במסלול האקדמי המכללה למינהל. גימשי הוא קצין משטרה בדימוס בדרגת תת-ניצב, שירת כקצין חינוך ראשי, ראש היחידה לשיטור קהילתי ומנכ"ל המועצה הציבורית למניעת פשיעה בישראל.

ביוגרפיה
--------

גימשי נולד ביבנה ב-1950, למד בבית הספר התיכון החקלאי פרדס חנה. שירת כקצין בתותחנים בצה"ל.

### שירות במשטרת ישראל

ב-1971 התגייס למשמר הגבול, שימש מפקד מחלקה במג"ב עזה, מפקד מחלקת סיור בשכם, מפקד מחלקת טירונים, מפקד פלוגת טירונים, קצין אג"ם והדרכה מרחבי ומפקד פלוגה במג"ב ירושלים. ב-1978 מונה למפקד משטרת עזה, ב-1980 מונה למפקד משטרת רמלה וב-1982 למפקד משטרת ראשון לציון. ב-1986 מונה לקצין אגף החקירות והמודיעין במרחב שפלה. ב-1987 מונה לראש מחלקת המתנדבים של משטרת ישראל. בשנים 1988 עד 1990 שהה בבריטניה בשליחות מטעם הסוכנות היהודית.

ב-1991 מונה לקצין חינוך ראשי של המשטרה ובמקביל פיקד על הקורס לפיקוד ומטה של הארגון. ב-1994 מונה למפקדה הראשון של היחידה לשיטור קהילתי ושירת בתפקיד עד 1998. שימש מדריך במכללה לביטחון לאומי.

ב-1999 מונה לראש אגף למניעת פשיעה ומנכ"ל המועצה הציבורית למניעת פשיעה בישראל (מציל"ה) במשרד לביטחון הפנים. ב-2003 פרש ממשטרת ישראל בדרגת תת-ניצב.

### קריירה באקדמיה

גימשי שימש מרצה מן החוץ בבית הספר למנהיגות ציבורית של אוניברסיטת תל אביב ובאוניברסיטה העברית. ב-1999 מונה לראש החטיבה לקרימינולוגיה ואכיפת החוק בחוג למדעי ההתנהגות שבמסלול האקדמי המכללה למינהל. הוא הקים ב-2004 את המכון לחקר ביטחון הקהילה ועומד בראשו.

### השכלה

ב-1976 סיים תואר ראשון בסוציולוגיה ויחסים בין לאומיים מהאוניברסיטה העברית בירושלים. ב-1979 סיים תואר שני בסוציולוגיה וקבלת דיפלומה בקרימינולוגיה מהאוניברסיטה העברית. ב-1994 סיים תואר שני במינהל ציבורי באוניברסיטת הרווארד. הוא בוגר תוכנית קרן וקסנר. ב-1997 קיבל תואר דוקטור בקרימינולוגיה מהפקולטה למשפטים, האוניברסיטה העברית בירושלים, עבודת הדוקטורט שלו עסקה במנהיגות במשטרה.

ספריו
-----

* "פיתוח מנהיגות במשטרת ישראל" (ספר יסוד), משטרת ישראל, 1992
* "פיתוח מנהיגות קהילתית", משטרת ישראל, 1996
* "שיטור קהילתי בישראל ובעולם" הוצאת משטרת ישראל, 1999
* "משטרה בדמוקרטיה", הוצאת משטרת ישראל, 2003.
* "פחד מפשיעה בישראל" המכון לחקר ביטחון הקהילה, המסלול האקדמי המכללה למנהל, 2007.
* "מערכת הצדק בפלילים, אכיפת החוק בחברה דמוקרטית", הוצאת פלס, המסלול האקדמי המכללה למנהל, 2007
* קרימינולוגיה ירוקה, מאבק בפשיעה נגד הסביבה", הוצאת פלס, המסלול האקדמי המכללה למנהל, 2010
* "ביטחון עירוני, מניעת פשיעה ועבריינות", הוצאת פלס, המסלול האקדמי המכללה למנהל, 2012

קישורים חיצוניים
----------------

* דני גימשי באתר המסלול האקדמי המכללה למינהל
* הספרים של דני גימשי, באתר "סימניה"
* ורד קמינסקי, ראשל"צ: מרצה מבצע מחקר סמים בתאילנד, באתר mynet‏ ראשון לציון, 14 ביוני 2012
* דני גימשי, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289353705171
* LCCN: n98103740
* VIAF: 23920993
* WorldCat (עם VIAF): 23920993

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דני גימשי"**.
**T5** הוא טלפון חכם של חברת Doogee בעל מסך מגע שהוכרז לראשונה בנובמבר 2016. המכשיר כולל מסך מגע מסוג LCD בגודל 5 אינץ' ברזולוציה 720X1280 מגה-פיקסל, מעבד ARM Cortex-A53 בעל 8 ליבות במהירות מקסימלית 1300 מגה-הרץ וארכיטקטורת 64 ביט, מצלמה ראשית Samsung S5K3L8 ברזולוציה 1.3 מגה-פיקסל, פלאש מסוג LED כפול וסוללת ליתיום פולימר בהספק 4500 מילאמפר-שעות. המכשיר פועל על מערכת הפעלה Android 6.0 Marshmallow והגיע לחנויות באוקטובר 2016.

חומרה
-----

מכשיר דוגי T5 מבוסס על ערכת השבבים MediaTek MT6753 הכוללת מעבד ARM Cortex-A53 בעל 8 ליבות ARMv8-A בתדירות מרבית 1300 מגה-הרץ, עם זיכרון מטמון 512 קילו-בתים בארכיטקטורה 64 ביט הבנוי בטכנולוגיה 28 ננומטר. ערכת השבבים גם כוללת מאיץ גרפי ARM Mali-T720 MP3 בעל 3 ליבות הפועלות בתדירות 450 מגה-הרץ.  
לדוגי T5 זיכרון (RAM) בגודל 3072 מגה-בתים מסוג LPDDR3 הפועל בתדירות 800 מגה-הרץ וגם נפח אחסון (ROM) בגודל 32768 מגה-בתים.

תוכנה
-----

דוגי T5 פועל על מערכת הפעלה אנדרואיד (מאנגלית: Android) של חברת גוגל (מאנגלית: Google). נכון לנובמבר 2017 המכשיר משתמש בגרסה 6.0 המכונה בשם מרשמלו (באנגלית: Marshmallow) אשר הושקה באוקטובר 2015.

צילום
-----

המצלמה הראשית של דוגי T5 ממוקמת בגב המכשיר ומשתמשת בחיישן Samsung S5K3L8 אשר פועל בטכנולוגיית ISOCELL.
בעזרת חיישן בגודל 0.23 אינץ' המכשיר מצלם תמונות סטילס ברזולוציה 1.3 מגה-פיקסלים וסרטי וידאו ברזולוציה 2.06 מגה-פיקסלים בתדירות מרבית 30 פריימים לשנייה.
העדשה של המצלמה הראשית מספקת צמצם f/2.2.
למצלמה קיים פלאש מסוג LED כפול הממוקם ליד המצלמה הראשית.
המצלמה המשנית המכונה בשם סלפי (מאנגלית: selfie) ממוקמת ליד המסך של המכשיר ומשתמשת בחיישן OmniVision OV5648 אשר פועל בטכנולוגיה CMOS BSI+.
בעזרת החיישן דוגי T5 מצלם תמונות סטילס ברזולוציה 0.5 מגה-פיקסלים וסרטי וידאו ברזולוציה 0.92 מגה-פיקסלים בתדירות מרבית 30 פריימים לשנייה.

מסך
---

מסך המכשיר הא צג גביש נוזלי (LCD) בגודל 5 אינץ' אשר עושה שימוש בטכנולוגיה IPS אשר תופס קרוב ל-57.1 אחוז מפני השטח של הטלפון. רזולוציית המסך היא 720X1280 פיקסלים בעומק הצבע 24 ביט, המספקת צפיפות 294 פיקסלים לאינץ'.

סוללה
-----

בעזרת הסוללה בגודל 4500 מילאמפר-שעות שעשה שימוש בטכנולוגיה ליתיום פולימר(אנ'), דוגי T5 מספק זמן דיבור ברשתות דור שני של 20 שעות וזמן המתנה של 480 שעות. ברשתות דור שלישי המשיר מספק זמן דיבור של 20 שעות וזמן המתנה של 480 שעות.

מפעילים סלולריים
----------------

הטלפון תומך בשני כרטיסי סים אשר עובדות בתדרים הבאים:

* הדור השני: GSM 850 MHz, GSM 900 MHz, GSM 1800 MHz, GSM 1900 MHz,
* דור שלישי: W-CDMA 900 MHz, W-CDMA 2100 MHz
* הדור הרביעי: LTE 800 MHz, LTE 1800 MHz, LTE 2100 MHz, LTE 2600 MHz

תמיכה של מפעילים סלולריים הישראלים:

* **סלקום** - מספר התדרים הנתמכים ברשת סלקום הונו שלוש מתוך ארבע.
* **גולן טלקום** - מספר התדרים הנתמכים ברשת גולן טלקום הונו שלוש מתוך ארבע.
* **הוט מובייל** - מספר התדרים הנתמכים ברשת הוט מובייל הונו חמש מתוך חמש.
* **פרטנר תקשורת** - מספר התדרים הנתמכים ברשת פרטנר תקשורת הונו חמש מתוך חמש.
* **פלאפון תקשורת** - מספר התדרים הנתמכים ברשת פלאפון תקשורת הונו שתיים מתוך שלוש.
* **רמי לוי** - מספר התדרים הנתמכים ברשת רמי לוי הונו שתיים מתוך שלוש.
**סמסונג גלקסי A10e** (באנגלית: **Samsung Galaxy A10e**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. הוא הוכרז ביולי 2019, והושק באוגוסט 2019.

מפרט
----

### חומרה

המכשיר מצויד במסך מסוג מגע קיבולי "PLS TFT" בגודל 5.83 אינץ' ברזולוציית 720x1560 פיקסלים.

המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 1.6 ג'יגה הרץ, וה-6 הנותרות פועלות בתדר עבודה של 1.35 ג'יגה הרץ. במכשיר ישנה מערכת על שבב מדגם Exynos 7884 עם תהליך 14 ננומטר. האחסון הפנימי של המכשיר הוא בנפח 32 ג'יגה בייט, שניתן להחריבו באמצעות כרטיס MicroSD עד ל-512 ג'יגה בייט. למכשיר יש זיכרון RAM בנפח 2 או 3 ג'יגה בייט. כמו כן, המכשיר מופעל על ידי סוללה בקיבולת 3000 מיליאמפר-שעה, שאינה ניתנת להסרה, במתח טעינה בן 5 וואט.

#### מצלמה

המכשיר מצויד במערך בעל מצלמה אחורית אחת, ומצלמה אחת קדמית, הכולל: מצלמה אחורית ברזולוציה 8 מגה פיקסל; ומצלמה קדמית ברזולוציה 5 מגה פיקסל.

### תוכנה

המכשיר הושק כשמותקנת עליו מערכת ההפעלה אנדרואיד פאי בממשק המותאם של סמסונג - One UI 1.1, ניתן לשדרג לאנדרואיד 11 לממשק המותאם של סמסונג - One UI 3.0.

קישורים חיצוניים
----------------

* אתר האינטרנט הרשמי של סמסונג גלקסי A10e

הערות שוליים
------------

1. 1 2  Samsung Galaxy A10e - Full phone specifications, m.gsmarena.com
2. ↑  Galaxy A10e: מפרט, מחיר והשקה, באתר Androidsis
3. ↑  Samsung Galaxy A10e Review, PCMAG (באנגלית)
4. ↑  Samsung Galaxy A10e (SM-A102U) מפרט טלפון מלא | מדדי משחק, סוללה ומצלמה, באתר www.mobilesum.com
**סמסונג גלקסי F62** (באנגלית: **Samsung Galaxy F62**, ידוע גם בתור "**סמסונג גלקסי M62**") הוא טלפון חכם מבוסס אנדרואיד, המיוצר על ידי סמסונג אלקטרוניקה. המכשיר הוא חלק מסדרת F של סמסונג גלקסי. הוא הוכרז בהודו ב-15 בפברואר 2021, וכיום הוא זמין במדינות כמו הודו, מלזיה, תאילנד, ומדינות נוספות.

מפרט
----

### עיצוב

המסגרת והפאנל האחורי של המכשיר עשויים מפלסטיק. למכשיר יש קורא טביעות אצבע, והוא תומך בכרטיס Nano SIM.

### חומרה

המכשיר מצויד במסך מסוג סופר AMOLED בגודל 6.7 אינץ' וברזולוציית 1080x2400 פיקסלים, ביחס רוחב-גובה של 20:9.

המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 2.73 ג'יגה הרץ, ו-2 מהן נוספות פועלות בתדר עבודה של 2.4 ג'יגה הרץ, וה-4 הנותרות פועלות בתדר עבודה של 1.95 ג'יגה הרץ. במכשיר ישנה מערכת על שבב מדגם Exynos 9825 SoC עם תהליך 7 ננומטר. למכשיר אחסון הפנימי בנפח 128 ג'יגה בייט וזיכרון RAM בנפח 6 או 8 ג'יגה בייט. כמו כן, המכשיר מופעל על ידי סוללה בקיבולת של 7000 מיליאמפר-שעה, במתח טעינה מהירה בת 25 וואט.

#### מצלמה

המכשיר מצויד במערך בעל שלושה מצלמות אחוריות, ומצלמה אחת קדמית, הכולל: מצלמה ראשית ברזולוציה 64 מגה פיקסל; מצלמה אולטרה רחבה בשדה ראייה של 123 מעלות ברזולוציה 12 מגה פיקסל; זוג מצלמות לצילום מאקרו ברזולוציה 5 מגה פיקסל; כמו כן, במכשיר ישנה מצלמה קדמית לצילום סלפי ברזולוציה 32 מגה פיקסל. המצלמה הראשית והקדמית תומכות בהקלטת וידאו 4K.

### תוכנה

המכשיר הושק כשמותקנת עליו מערכת ההפעלה אנדרואיד 11 בממשק המותאם של סמסונג - One UI 3.1.

קישורים חיצוניים
----------------

* אתר האינטרנט הרשמי של סמסונג גלקסי F62

הערות שוליים
------------

1. ↑  Samsung Galaxy F62 Price in India, Specifications, Comparison (15th November 2021), NDTV Gadgets 360
2. ↑  Bogdan Solca, Specs for the Samsung Galaxy F62 mid-range smartphone leak out, Notebookcheck (באנגלית)
3. ↑  Samsung Launches Galaxy F62, the #FullOnSpeedy Smartphone with Flagship Exynos 9825 Processor, 64MP Quad Camera and 7000mAh battery, news.samsung.com (באנגלית)
4. ↑  Samsung Galaxy F62 confirmed to feature 64MP camera, GSMArena.com
מפה
**בית המעצר קישון** (ראשי תיבות: **בימ"ר קישון**), המכונה באופן עממי **בית המעצר ג'למה**, הוא בית מעצר שעבר לאחריות שירות בתי הסוהר ממשטרת ישראל בשנת 2005.

בית המעצר השוכן במחלף שער העמקים (ג'למה) מדרום-מזרח לחיפה, בסמוך לקיבוץ יגור.

בית המעצר קישון
מבנה בית המעצר נבנה בימי שלטונות המנדט הבריטי בארץ ישראל בשנת 1934, ושימש כאחת ממצודות טגארט.

בשנת 1951, לאחר קום מדינת ישראל הפכה המצודה לבית מעצר.

בשנת 1960, כאשר נלכד והובא לישראל פושע המלחמה הנאצי אדולף אייכמן, מהאחראים הראשיים לביצועה בפועל של תוכנית הפתרון הסופי להשמדת יהודי אירופה במהלך השואה, הוא הוחזק במעצר עד למשפטו בבית המעצר קישון, שכונה לצורך כך "מחנה אייר" ובו פעלה לשכה 06, שחקרה את איכמן.

בשנת 1986 הורחב המבנה ונוספו לו שלושה אגפים נוספים, ובשנים 2005–2006 הועבר מידי משטרת ישראל לידי השב"ס.

בית המעצר משמש את מחוז חיפה של משטרת ישראל ואת יחידותיה הארציות (בכל הנוגע לאסירים הפליליים השוהים בו), וכן את שירות הביטחון הכללי (בכל הנוגע לאסירים הביטחוניים השוהים בו).

בבית המעצר ישנם כ-400 מקומות כליאה. השוהים במתקן הם עצורים פלילים וביטחוניים, הממתינים לסיום ההליך בעניינים, וכן אסירים שנגזר דינם והם ממתינים לשיבוץ באחד מבתי הסוהר. במתקן מועסקים כ-227 אנשי סגל בתחומי הביטחון, הטיפול, הרפואה, החינוך והדת.

בית המעצר גליל
--------------

"בית המעצר גליל" או בשמו הקודם "בית מעצר עכו", ממוקם בתחנת משטרת עכו במצודת טגארט מתקופת המנדט הבריטי.

בית המעצר נותן מענה לעצורים לימים אשר נחקרים במשטרת עכו, בית המעצר מיועד לכליאת 50 עצורים ואסירים. 
15 אנשי סגל בהם אנשי ביטחון ומנהלה משרתים בבית המעצר גליל, והוא כפוף מבחינה ניהולית ופיקודית ל"בית המעצר קישון".

קישורים חיצוניים
----------------

ויקישיתוף מדיה וקבצים בנושא **בית המעצר קישון** בוויקישיתוף
* בית המעצר קישון, באתר השב"ס
**Samsung Galaxy S** הוא טלפון סלולרי מבית סמסונג, מסדרת סמסונג גלקסי, והראשון מסדרת סמסונג גלקסי S, מבוסס גוגל אנדרואיד שהוכרז במרץ 2010. ה-Galaxy S כולל מעבד בעל מהירות שעון 1GHz, מסך מגע בגודל 4 אינץ', מצלמת 5 מגה-פיקסל וזיכרון הבזק פנימי בנפח 8GB או 16GB.

ה-Galaxy S החל להימכר ב-25 ביוני 2010, ובישראל שווק תחילה ברשת אורנג' ב-4 בנובמבר 2010, ומאוחר יותר ברשתות פלאפון וסלקום. עד לינואר 2011 נמכרו כ-10 מיליון יחידות ברחבי העולם. נכון ליוני 2012 נמכרו כ-24 מיליון יחידות ברחבי העולם.

חומרה
-----

המכשיר מבוסס על ערכת שבבים "Hummingbird" של סמסונג, וכולל מעבד של Galaxy S הוא S5PC110, מבוסס ARM Cortex 8, המשלב טכנולוגיית 45nm ותדר 1GHz, ומעבד גרפי מסוג PowerVR SGX 540. 

למכשיר זיכרון RAM נדיף בגודל 512MB, זיכרון פלאש פנימי בגודל 8GB או 16GB, ואפשרות להרחבת זיכרון האחסון באמצעות כרטיס microSD (עד 32 ג'יגה-בייט). ל-Galaxy S מסך מגע קיבולי מסוג Super AMOLED בגודל 4 אינץ' ברזולוציה 800x480 פיקסלים (WVGA). בנוסף, המסך תומך בשיטת הזנה Multi-Touch ומצופה Gorilla Glass.

Galaxy S פועל בטכנולוגיית GSM, ותומך בתדרים 850 / 900 / 1800 / 1900, וגם ב-HSDPA 900 / 1900 / 2100. למכשיר קישורית Wi-Fi כולל תמיכה בתקן 802.11n, חיבור USB 2 באמצעות פלאג microUSB, וגם Bluetooth בגרסה 3.0. גם אנטנת GPS כלולה במכשיר עם תמיכה ב-A-GPS.

ל-Galaxy S מצלמה עיקרית ברזולוציה 5 מגה-פיקסל, כולל פוקוס אוטומטי, זיהוי חיוך, פוקוס על ידי נגיעה ותיוג במפה על ידי קואורדינטות גאוגרפיות. 
אך מצלמה זו חסרת נורת פלאש לצילום בתאורה נמוכה.
מצלמה זו מסוגלת להקליט וידאו באיכות של עד HD 720p. בגרסאות מסוימות קיימת גם מצלמת VGA קדמית לשיחות וידאו.

תוכנה
-----

במכשיר הותקנה מערכת ההפעלה Android 2.1 Eclair, אך מאוחר יותר הוא סופק עם Android 2.2 FroYo, התומכת באדובי פלאש, או Android 2.3 Gingerbread. למכשיר נוסף גם ממשק ה-TouchWiz 3.0 של סמסונג.

על המכשיר הותקן נגן מדיה שהציג אודיו ווידאו בפורמטים: MP3, WAV, AAC, MP4, WMV, DIVX וסרטי וידאו בהפרדה גבוהה (HD). תוכנות נוספות היו מקלדת וירטואלית, עורך קובצי Office, ארגונית, עורך תמונות/וידאו, תוכנות של חברת גוגל (Gmail, חיפוש בגוגל, מפות, יוטיוב, פיקאסה, ועוד), תזכורות קוליות ורדיו FM.

קישורים חיצוניים
----------------

ויקישיתוף מדיה וקבצים בנושא **סמסונג גלקסי S I** בוויקישיתוף
**חואן פרננדס** (בספרדית: **Juan Fernández**; סביבות 1536 - סביבות 1604) היה מגלה ארצות וספן ספרדי, ששייט באזורים האוקיינוס השקט של מלכות המשנה של פרו הקפיטניה חנרל של צ'ילה מערבית לדרום אמריקה הקולוניאלית. 
הוא נודע בעיקר בגילוי נתיב ימי מהיר מקאלאו (פרו) אל ולפראיסו (צ'ילה), כמו גם בגילוי איי חואן פרננדס סמוך לחוף צ'ילה.

תגליות ותאוריות
---------------

### איי חואן פרננדס

בשנת 1574 גילה פרננדס נתיב ימי חלופי בין קאלאו לוולפאראיסו, מהיר פי כמה מן הנתיב הקודם, שגבל בקו החוף. על ידי סטייה מערבה מן החוף, הצליח לעקוף את זרם הומבולדט הצפוני, שגרם להאטת ספינות שהפליגו דרומה לאורך החוף. תוך כדי כך, גילה את ארכיפלג איי חואן פרננדס, השוכן מערבית לוולפאראיסו של ימינו בדרום-מזרח האוקיינוס השקט. עוד גילה את איי סן פליקס וסן אמברוסיו בשנת 1574.

### ניו זילנד

לטענת היסטוריונים מוקדמים כמו אלכסנדר דלרימפל (Alexander Dalrymple) וג'יימס בארני (James Burney), היה חואן פרננדס לאירופאי הראשון שהגיע לניו זילנד. בשנת 1575 ארגן שליט קויו שבארגנטינה, חואן חופרה (Juan Jufré), משלחת אל טרה אוסטרליס בפיקודו של חואן פרננדס. מי שהסמיך את המשלחת היה המושל הכללי של צ'ילה, אך לא הנציב של פרו. כתוצאה מכך, שינה חופרה את לוח הזמנים הרשמי והעמיד פנים, שהמשלחת שלו מפליגה אך ורק אל איי חואן פרננדס, שאותם גילה פרננדס ב-1574. למעשה, היה, ונותר, יעדה האמיתי של המשלחת - טרה אוסטרליס. עד מהרה העלה פרננדס מפרשים ויצא מוולפאראיסו. לאחר ששייט מערבה במשך חודש לאורך קו הרוחב 40° דרום, הגיעה ספינתו באביב 1576 לאי, שתואר כ"הררי, פורה, שנהרות מהירי-שטף זורמים בו, תושביו לבנים, וכל הפירות הדרושים למחיה גדלים בו".

לאחר זאת, הפליגה המשלחת חזרה לצ'ילה, שם ביקש פרננדס למסור את תגליתו לפקידי הממשל. ואולם, חואן חופרה סירב. הוא דרש שהתגלית תישמר סודית כיוון שהמשלחת לא הוסמכה על ידי הנציב של פרו. בהמשך, לאחר מות חופרה בשנת 1578, שיתף פרננדס לבסוף את הרשויות בתגליתו והשתדל לשכנע אותן בצורך לחזור אל האיים ולייסד שם מושבה, אך הרעיון נגנז בגלל חוסר עניין. בספריות האדמירליות הספרדית קיימת רשומה, המתארת תגלית זו. הרעיון נבחן שוב במאה ה-19 על ידי הביוגרף הצ'יליאני חוסה טוריביו מדינה, שהוא אחד המקורות העיקריים לטענה בספרות הדרום-אמריקאית. 

היסטוריונים מן השורה אינם מקבלים את הטענות הללו. הפרופסור להיסטוריה מאוניברסיטת אוקלנד ג'יימס בליץ' אמר, שהיו גם טענות דומות לכך, שהצרפתים והסינים גילו את ניו זילנד לפני אבל טסמן ב-1642. "אני סבור, שיש מספר רב של תאוריות מסוג זה וכולן בלתי סבירות עד מאוד."

לדעת פרופסורית אחרת מאוניברסיטת אוקלנד, פיליס הרדה, על אף משך הזמן הקצר של המסע בין צ'ילה וניו זילנד (חודש אחד, לפי הרשומות הספרדיות), היה חואן פרננדס ידוע בכושר הניווט המעולה שלו. בשנת 1574 גילה נתיב המהיר פי כמה בין פרו לצ'ילה ומאז נודע כ"ברוחו דל פאסיפיקו" או "אשף האוקיינוס השקט".

קישורים חיצוניים
----------------

* חואן פרננדס, באתר אנציקלופדיה בריטניקה (באנגלית)

הערות שוליים
------------

1. ↑   ניק סקוויירס, ניו זילנד הרלד, "פורטוגזים ביקרו בניו זילנד "250 שנה לפני קוק" 21 במרץ 2007
2. ↑  ממשלת ניו זילנד, הוכחה לתגלית ספרדית
החלק האחורי של מכשיר סמסונג גלקסי נוט 7 כחול
**סמסונג גלקסי נוט 7** (באנגלית: **Samsung Galaxy Note 7**) הוא טלפון חכם מסוג פאבלט המיוצר על ידי סמסונג ונחשף ב־25 ביולי 2016, הוא שוחרר רשמית ב־11 באוגוסט 2016 כיורש של הגלקסי נוט 5. זהו הטלפון הראשון של סמסונג עם מחבר USB-C והטלפון האחרון בסדרת Galaxy Note עם כפתור בית. אף על פי שמדובר במכשיר הראשי השישי בסדרת ה־Galaxy Note, סמסונג מיתגה את מספר הסדרה שלה כ"7" במקום "6", כך שהצרכנים לא יראו אותו כנחות ממכשיר הדגל שלה באותו זמן, הגלקסי S7.

Galaxy Note 7 הוא אבולוציה של Galaxy Note 5 שקיבל רכיבי חומרה ושיפורים מ־Galaxy S7, כולל שחזור האחסון הניתן להרחבה ועמידות בפני מים IP68, ותכונות חדשות כמו תצוגה מעוקלת דו-צדדית, תמיכה ב־HDR, שיפורים במעטפת המצורפת ותכונות תוכנה חדשות המשתמשות בו, מערכת זיהוי קשתית ויציאת USB-C. הביקוש לגלקסי נוט 7 עם ההשקה היה גבוה, ושבר שיאים בהזמנה מראש בדרום קוריאה וגרם לעיכוב של שיחרורים בינלאומיים בכמה שווקים בגלל מחסור באספקה. Galaxy Note 7 זכה גם לביקורות חיוביות של מבקרים, ושיבח את איכות הבנייה שלו, את תמיכת ה־HDR, כמו גם את ממשק המשתמש המייעל.

בעיות
-----

### תקלות בסוללה

עלון אבטחה של גלקסי נוט 7 באוטובוס של לינקס באורלנדו, פלורידה
מידע אבטחה על Galaxy Note 7
ליקויים בסוללה (וכמה שגיאות משתמש) גרמו להרבה יחידות של Note 7 להתחמם יתר ולהבעיר או להתפוצץ. ב־10 באוקטובר 2016, סמסונג הפסיקה לצמיתות את ייצור הגלקסי נוט 7 עקב תקריות חוזרות ונשנות אלה.

בריצת המכשירים המקורית, הסוללה, המיוצרת על ידי Samsung SDI, הכילה פגם עיצובי שהפך את האלקטרודות בחלק השמאלי העליון של הסוללה לרגישות לכיפוף. הפרדה מוחלשת זו בין לשוניות חיוביות ושליליות של הסוללה, ובכך גרמה לבריחה תרמית ומעגלים קצרים.

בגלל ליקויי הסוללה הרבים, המכשיר נחשב למוצר מסוכן, ואסור לעלות אותו על הסיפון בחברות תעופה ובתחנות אוטובוס רבות.המכשיר הושק מחדש ב-7 ביולי 2017 בשם "Galaxy Note Fan Edition" המגיע עם סוללת 3,200mAh ומערכת ההפעלה אנדרואיד 7 נוגט.[4]

ראו גם
------

* סמסונג גלקסי

קישורים חיצוניים
----------------

ויקישיתוף מדיה וקבצים בנושא **סמסונג גלקסי נוט 7** בוויקישיתוף
* 

* אתר האינטרנט הרשמי של סמסונג גלקסי נוט 7
**Samsung Galaxy Note/Tab PRO 12.2** הוא מחשב לוח מבית סמסונג הכולל מסך מגע בגודל 12.2 אינץ' ברזולוציית 2560X1600. הטאבלט הושק ב-6 בינואר 2014, והוא כולל את עט הסטיילוס ה-S PEN.

תכונות
------

### חומרה

הטאבלט מצויד במסך מגע בגודל של 12.2 אינץ' בחדות של 2560X1600. הוא יצא בשתי גרסאות, כשלכל אחת ערכת שבבים אחרת. הראשונה, גרסת ה-Wi-Fi כוללת ערכת סמסונג אקסינוס 5240 שכוללת שני מעבדים, אחד מרובע ליבות עם קצב שעון של 1.9GHz ומעבד שני במהירות 1.3GHz לביצועים נמוכים יותר. הגרסה השנייה, גרסת ה-LTE כוללת את ערכת השבבים סנאפדרגון 800 שכוללת מעבד מרובע ליבות במהירות 2.3GHz. שתי הגרסאות כוללות זיכרון RAM של 3 גיגה. 

מערך הצילום של המכשיר כולל מצלמה אחורית של 8 מגה-פיקסל, ומצלמה קדמית של 2 מגה-פיקסל, לצד נפח אחסון פנימי של 32 גיגה בייט הניתן להרחבה באמצעות כרטיס Micro-SD. בטאבלט קיים שקע USB 3.0.

### תוכנה

המכשיר הושק עם מערכת ההפעלה אנדרואיד בגרסת 4.4.2 ("קיטקט") עם ממשק ה-Magzin UI שמפותח על ידי סמסונג. הוא כולל עט סטיילוס מסוג S-PEN שמאפשר שימושים נוספים.

קישורים חיצוניים
----------------

ויקישיתוף מדיה וקבצים בנושא **סמסונג גלקסי נוט פרו 12.2** בוויקישיתוף
* 

* אתר האינטרנט הרשמי של סמסונג גלקסי נוט פרו 12.2
* Samsung Galaxy Note Pro 12.2 LTE, GSM Arena
* Chris Smith, Michael Rougeau, Samsung Galaxy Note Pro 12.2 puts on its serious face, Tech Radar, ‏6 בינואר 2014
* אבישי בר, סמסונג חושפת ליין טאבלטים חדש וטלויזיית UHD עצומה [CES 2014], באתר גיקטיים, ‏7 בינואר 2014
* אוהד צדוק, שמועה: סמסונג תשיק טאבלט 12 אינץ' בשם Galaxy Note Pro, באתר גאדג'טי, ‏21 בדצמבר 2013
* אילן גטניו, גלקסי 5 – כבר באפריל, באתר ישראל היום, 9 בינואר 2014
**רועי שילוח** (נולד ב-1970) הוא כנר ישראלי.

קריירה
------

שילוח למד אצל פרופסור חיים טאוב ובגיל 12 הופיע לראשונה עם התזמורת הפילהרמונית הישראלית. בשנים הבאות הופיע עם הפילהרמונית הישראלית תחת שרביטו של זובין מהטה, בקונצרטים בישראל, בקנדה ובאירופה. כמו כן ניגן עם תזמורת רדיו ברלין, התזמורת הסימפונית של לונדון, תזמורת הרדיו של פרנקפורט ועוד. במהלך הקריירה שלו הופיע באולמות חשובים ברחבי העולם, בהם אייברי-פישר הול בניו יורק, ויגמור הול בלונדון, קונצרטחבאו באמסטרדם, גוונדהאוס בלייפציג והיכל התרבות בתל אביב.

רועי שילוח מופיע ברסיטלים ברחבי אירופה, קנדה, ארצות הברית, דרום אמריקה והמזרח הרחוק ואף מנחה שם כיתות אמן. בתחום המוזיקה הקאמרית, רועי מנגן בשלישיית ירושלים, המוכרת כיום כאחד ההרכבים המובילים בתחום זה.

רועי שילוח מלמד באקדמיה למוזיקה ירושלים.

רועי שילוח ניגן בכינור גואדניני, בהשאלת קרן התרבות אמריקה-ישראל וכיום הוא מנגן בכינור מנדוצה בהשאלת קרן רייטמן טוברט, ארגנטינה.

פרסים ואותות הוקרה
------------------

* 1991 - פרס קלרמונט
* 1992 - פרס קלרמונט
* 1992 - תחרות פרנסואה שפירא

קישורים חיצוניים
----------------

* האקדמיה למוזיקה ולמחול ירושלים(הקישור אינו פעיל)

הערות שוליים
------------

1. 1 2  התזמורת הסימפונית ירושלים, רועי שילוח, כינור
2. ↑  האקדמיה למוזיקה ע"ש רובין ירושלים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007603874405171
* ISNI: 0000 0000 6987 7610
* LCCN: n2009043523
* VIAF: 91043979
* WorldCat (עם VIAF): 91043979

 |
**נקסוס 7** (באנגלית: **Nexus 7**) הוא מחשב לוח שעוצב ופותח על ידי חברת גוגל בשיתוף עם ASUS. זהו מחשב-הלוח הראשון בסדרת נקסוס של גוגל והוא מופעל באמצעות מערכת ההפעלה אנדרואיד. דור ראשון של המכשיר הוכרז ביולי 2012. דור שני, הכולל עדכוני חומרה רבים, הוכרז ביולי 2013. 

בין היתר, הנקסוס 7 מגיע עם היישומים יומן גוגל, גוגל מפות, YouTube, Gmail, ו-Google+ כברירת מחדל.

היסטוריה
--------

הוגו בארה חושף את הנקסוס 7 ב-Google I/O, סן פרנסיסקו
### פיתוח

בריאיון לעיתון איטלקי בדצמבר 2011, הודיע מנכ"ל גוגל, אריק שמידט כי בכוונת החברה להשיק מחשב לוח בתוך חצי שנה. הוא ציין כי בכוונתם להוות תחרות נגד האייפד הפופולרי של אפל.

### השקה

ב-26 ביוני 2012 הוצג המכשיר לראשונה בכנס המפתחים השנתי של Google I/O במוסקון סנטר שבסן פרנסיסקו. החל מאותו היום ניתן היה לרכוש אותו בהזמנה מוקדמת. במהלך אותו הכנס חשף הוגו בארה, ראש מערך ניהול המוצר של אנדרואיד, את גרסה 4.1 של המערכת אשר כונתה "Jelly Bean".

באירוע ההשקה, הודיע בארה כי הנקסוס 7 יהיה זמין תחילה באוסטרליה, קנדה, בריטניה וארצות הברית. ב-13 ביולי 2012 החלה גוגל לשלוח ללקוחות שהזמינו מראש את המכשירים הראשונים באוסטרליה ובארצות הברית. ארבעה ימים לאחר מכן, ב-17 ביולי נשלחו המכשירים גם לקנדה ובריטניה. ב-27 באוגוסט שווק הנקסוס גם בצרפת, גרמניה וספרד וב-25 בספטמבר גם ביפן. כעבור יומיים שווק המכשיר בקוריאה הדרומית וב-7 בנובמבר הגיע גם להודו. המכשיר משווק גם בישראל.

קישורים חיצוניים
----------------

ויקישיתוף מדיה וקבצים בנושא **נקסוס 7 (2012)** בוויקישיתוף
* 

* אתר האינטרנט הרשמי של נקסוס 7
* נקסוס 7 באתר גוגל
* נקסוס 7 - סקירה ותמונות באתר CNET

הערות שוליים
------------

1. ↑  אריק שמידט: מחשב הלוח של גוגל יגיע בתוך שישה חודשים באתר Engadget
2. ↑  אתר למנויים בלבד Google plans 'Nexus' tablet to take on Apple iPad, The Telegraph, 20 December 2011
3. ↑  נקסוס 7 זמין עכשיו בצרפת, גרמניה וספרד באתר The verge
**אנפה אדמונית-בטן** (שם מדעי: ***Ardeola rufiventris***) היא מין של אנפה מהסוג אנפת אגם המצויה בטבע באפריקה שמדרום לסהרה לאורך דרום-מזרח אפריקה, דרום-מרכז אפריקה ובמזרח אפריקה הדרומית. האנפה נמצאה במדינות הבאות: אנגולה, בוצואנה, בורונדי, הרפובליקה הדמוקרטית של קונגו, קניה, לסוטו, מלאווי, מאלי, מוזמביק, נמיביה, רואנדה, דרום אפריקה, סווזילנד, טנזניה, אוגנדה, זמביה וזימבבואה.

האנפה מגיעה לאורך 38 עד 39 סנטימטרים, עם דמיון גדול בין הזכרים והנקבות, אף שהנקבות בעלות גוון חום או מפויח יותר ובעלי פס שמנת על הצוואר. האנפה בעלת נוצות אפורות-כהות לאורך הגב, הכתפיים, הצוואר והראש בעוד הזנב, הכנפיים והבטן בעלי גוון אדום-כחול כהה והרגליים צהובות בעלות אצבעות ארוכות. הראש כחול-כהה עם עיניים ומקור צהובים.

זוהי אנפה החיה לאורך ביצות ואגני ניקוז של נהרות כמו באוקוונגו וכן בערבות עשב לחות, מישורים ושדות פפירוס. היא ניזונה על הגדות מדגים כמו אמנוניים או ברבוס, דו-חיים ומסרטנים וחרקים מימיים שונים. האנפה ניזונה ביחידות או בזוגות כשבכמה מקרים נמצאו אנפות בקבוצה של 8 פרטים. בלילה הם נחים על עצים נמוכים. האנפה מקננת בקבוצות גדולות על הענפים ביחידות זוגיות ובקן הנקבה מטילה 2 עד 3 ביצים.

קישורים חיצוניים
----------------

ויקישיתוף מדיה וקבצים בנושא **אנפה אדמונית-בטן** בוויקישיתוף
* אנפה אדמונית-בטן, באתר ITIS (באנגלית)
* אנפה אדמונית-בטן, באתר NCBI (באנגלית)
* אנפה אדמונית-בטן, באתר Animal Diversity Web (באנגלית)
* אנפה אדמונית-בטן, באתר האנציקלופדיה של החיים (באנגלית)
* אנפה אדמונית-בטן, באתר GBIF (באנגלית)

הערות שוליים
------------

1. ↑  אנפה אדמונית-בטן באתר הרשימה האדומה של IUCN
**Information Gathering Satellite** (ביפנית:**情報収集衛星, Jōhō Shūshū Eisei**) היא סדרת לווייני ריגול שפותחה ביפן. פיתוח הסדרה החל כתגובה לניסוי טילים שבוצע בקוריאה הצפונית בשנת 1998.

הלוויין הראשון בסדרה שוגר בשנת 2003. המטרה הייתה להגיע למקורות מידע נוספים לצילומים שהתקבלו מלווייני ריגול אמריקאיים. השיגור כלל זוג לוויינים לצילום אופטי ולקבלת מידע בעזרת מכ"ם מפתח סינתטי. הנובמבר 2003 בוצע שיגור נוסף, אך זוג לוויינים אבד בעקבות תקלה במשגר. תוכנית של 4 לוויינים הראשונים עלתה כ-2.2 מיליארד $ שכלל הקמת מרכז בקרה ותקשורת. לוויין אופטי היה במשקל של כ-850 ק"ג ולוויין עם מכ"ם שקל כ-1,200 ק"ג.

בהמשך כול שיגור כלל לוויין בודד. כל השיגורים בוצעו ממרכז החלל טנגשימה בעזרת משגר מדגם H-II. כל הלוויינים נבנו על ידי מיצובישי. Cabinet Satellite Intelligence Center אחראי על קידום התוכנית ועיבוד מידע שמתקבל מהלוויינים.

רשימת שיגורים
-------------

|  |  |  |  |  |
| --- | --- | --- | --- | --- |
| תאריך שיגור | לוויין | טיפוס | רגישות | סטטוס |
| 28 במרץ 2003 | IGS 1AIGS 1B | אופטימכ"ם | 1 מ' (בחשור לבן), 5 מ' (בצבע) כ-1–3 מ' | לא פעיל |
| 29 בנובמבר 2003 | השיגור נכשל | אופטימכ"ם | 1 מ' (בחשור לבן), 5 מ' (בצבע) כ-1–3 מ' | לא פעיל |
| 11 בספטמבר 2006 | IGS 3A | אופטי | 1 מ' | לא פעיל |
| 24 בפברואר 2007 | IGS 4AIGS 4B | אופטימכ"ם | כ-60 ס"מ כ-1 מ' | לא פעיל |
| 28 בנובמבר 2009 | IGS 5A | אופטי | כ-60 ס"מ | לא פעיל |
| 22 בספטמבר 2011 | IGS 6A | אופטי | כ-60 ס"מ | לא פעיל |
| 12 בדצמבר 2011 | IGS 7A | אופטי | כ-1 מ' | פעיל |
| 27 בינואר 2013 | IGS 8AIGS 8B | אופטימכ"ם | כ-1 מ' כ-40 ס"מ | פעיל  לא פאיל |
| 1 בינואר 2015 | IGS 9A | מכ"ם | כ-1 מ' | פעיל |
| 26 במרץ 2015 | IGS O-5 | אופטי | כ-30 ס"מ | פעיל |
| 17 במרץ 2017 | IGS R-5 | מכ"ם | כ-50 ס"מ | פעיל |
| 27 בפברואר 2018 | IGS O-6 | אופטי |  | פעיל |
| 12 ביוני 2018 | IGS R-6 | מכ"ם |  | פעיל |
| 9 בפברואר 2020 | IGS O-7 | אופטי |  | פעיל |
| 26 בינואר 2023 | IGS R-7 | מכ"ם |  | פעיל |

קישורים חיצוניים
----------------

* תיאור הלוויינים הראשונים
* תיאור הלוויינים
* נתוני שיגורים
* תיאור לווייני התוכנית
**סמסונג גלקסי A41** (באנגלית: **Samsung Galaxy A41**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. על ייצורו הוכרז ב-18 במרץ 2020, וב-22 במאי אותה שנה החל להיות משווק לציבור. הוא יורשו של סמסונג גלקסי A40.

מפרט
----

### חומרה

המכשיר מצויד במסך מסוג סופר AMOLED בגודל 6.1 אינץ' וברזולוציית 2400×1080 פיקסלים, ביחס רוחב-גובה של 20:9.

המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 2.0 ג'יגה הרץ, וה-6 הנותרות פועלות בתדר עבודה של 1.7 ג'יגה הרץ. במכשיר ישנה מערכת על שבב מדגם Helio P65 מתוצרת מדיאטק. למכשיר אחסון פנימי בנפח 64 ג'יגה בייט, שניתן להרחיבו באמצעות כרטיס microSDXC עד ל-512 ג'יגה בייט, וזיכרון RAM בנפח 4 ג'יגה בייט. המכשיר מצויד בכרטיס microSD וחריץ ננו SIM כפול עם תמיכה ב-VolTE. כמו כן, המכשיר מופעל על ידי סוללה בקיבולת 3500 מיליאמפר-שעה, במתח טעינה מהירה בת 15 וואט. המכשיר מצויד בטביעת אצבע אופטית.

#### מצלמה

המכשיר מצויד במערך בעל שלושה מצלמות אחוריות, ומצלמה אחת קדמית, הכולל: עדשה רחבה ברזולוציה 48 מגה פיקסל, יחד עם חיישן משני ברזולוציה 8 מגה פיקסל בשדה ראייה של 123 מעלות; עדשת UltraWide עם חיישן עומק ברזולוציית 5 מגה פיקסל לאיסוף עומק; חתך מסך בצורת U המכיל חיישן ברזולוציה 25 מגה פיקסל עבור המצלמה הקדמית. מערך המצלמות מסוגלות להקליט וידאו באיכות 1080p ובמהירות של 30 פריימים לשנייה.

### תוכנה

המכשיר הושק כשמותקנת עליו מערכת ההפעלה אנדרואיד 10 בממשק המותאם של סמסונג - One UI 2.1. המכשיר תומך בתשלומי NFC ללא מגע דרך סמסונג פיי ואפליקציות תשלום שונות אחרות שניתן להתקין בנפרד.

המכשיר מותקן בהטבות התוכנה של סמסונג כגון: Edge Screen, ו-Edge Lighting. הטלפון תוכנת להיות כשיר לשני שדרוגי אנדרואיד גדולים.

קישורים חיצוניים
----------------

ויקישיתוף מדיה וקבצים בנושא **סמסונג גלקסי A41** בוויקישיתוף
* אתר האינטרנט הרשמי של סמסונג גלקסי A41

הערות שוליים
------------

1. ↑  Samsung Galaxy A41 - Full phone specifications, m.gsmarena.com
2. ↑  הוכרז: Samsung Galaxy A41 – עם מראה יוקרתי ועמידות בפני מים ואבק, באתר www.gadgety.co.il, ‏2020-03-20
3. ↑  Samsung Galaxy A41 (2020) מפרט טלפון מלא | מדדי משחק, סוללה ומצלמה, באתר www.mobilesum.com
4. ↑  Samsung Galaxy A41 arrives in Europe, will cost €299, GSMArena.com (באנגלית)
5. ↑  SamMobile, Will my Samsung Galaxy device get Android 11 and One UI 3.0?, SamMobile (באנגלית אמריקאית)
**סמסונג גלקסי A8s** (באנגלית: **Samsung Galaxy A8s**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. הוא הוכרז והושק ב-10 בדצמבר 2018 עבור השוק הסיני. ב-25 בינואר 2019 המכשיר הוכרז בדרום קוריאה כ-"סמסונג גלקסי A9 פרו (2019)".

מפרט
----

### חומרה

המכשיר מצויד במסך מסוג "IPS LCD" בגודל 6.4 אינץ' וברזולוציית 2340×1080 פיקסלים, ביחס רוחב-גובה של 19.5:9.

המכשיר מופעל על ידי מעבד בעל שמונה ליבות, כאשר 6 מהן פועלות בתדר עבודה של 1.7 ג'יגה הרץ, וה-2 הנותרות פועלות בתדר עבודה של 2.2 ג'יגה הרץ. במכשיר ישנה מערכת על שבב מדגם Snapdragon 710 מתוצרת קוואלקום. האחסון הפנימי של המכשיר הוא בנפח 128 ג'יגה בייט, שניתן להרחיבו באמצעות כרטיס MicroSD עד ל-512 ג'יגה בייט. למכשיר יש זיכרון RAM בנפח 6 או 8 ג'יגה בייט. כמו כן, המכשיר מופעל על ידי סוללה בקיבולת 3400 מיליאמפר-שעה, שאינה ניתנת להסרה, במתח טעינה מהירה בת 18 וואט.

#### מצלמה

המכשיר מצויד במערך בעל שלושה מצלמות אחוריות, ומצלמה אחת קדמית, הכולל: חיישן ראשי ברזולוציה 24 מגה פיקסל; חיישן טלפוטו עם זום אופטי ברזולוציה 10 מגה פיקסל; חיישן עומק ברזולוציה 5 מגה פיקסל; כמו כן, למכשיר ישנה מצלמה קדמית ברזולוציה 24 מגה פיקסל.

### תוכנה

המכשיר הושק כשמותקנת עליו אנדרואיד 8.0 ("אוראו") בממשק המותאם של סמסונג - Samsung Experience 9.0. ניתן לשדרג לגרסה אנדרואיד 9.0 ("פאי").

קישורים חיצוניים
----------------

ויקישיתוף מדיה וקבצים בנושא **סמסונג גלקסי A8s** בוויקישיתוף
* אתר האינטרנט הרשמי של סמסונג גלקסי A8s

הערות שוליים
------------

1. ↑  Samsung Galaxy A8s - Full phone specifications, GSMArena.com
2. ↑  Samsung Galaxy A8s: מפרט מלא | SpeX
3. ↑  Samsung Galaxy A8s Price in India, Specifications, Comparison (27th December 2021), NDTV Gadgets 360 (באנגלית)
4. ↑  Nuevo Samsung Galaxy A8s: características, precio y ficha técnica, www-xataka-com.cdn.ampproject.org (בספרדית)
5. ↑  צבי קצבורג, סמסונג הכריזה רשמית על Galaxy A8s עם תצוגת Infinity O, באתר TGspot, ‏2018-12-10